Veso presint il nestri Cramâr? No?
Clare che no lu vês presint! Aromai nol fâs mai nuie, nus mande lis sôs rubrichis di traduzion ecumenichis ogni muart di Pape e la uniche volte che o vin cirût di fâi fa un toc di spetacul a nol veve nancje viert la mail cul copion e al jere capitât li par câs.
Ben, nuie mâl, Pablo o savin ben che al è fat cussì. Ma un pâr di mês indaûr, cuant che o vin fat il spetacul di Cjopris, no nus capitie a sorprese framieç dal public!
E voaltris si starês domandant: sì, bon, ma di ce ostie al fevelial chest ca… E nie, subite dite! Ae fin dal spetacul di Cjopris, il nestri Cramâr, che lu vin viodût che si gjoldeve di gust, nus à dite che… al jere il plui biel Spetacul di Contecurte che o vin mai fat!
Insome… su lis primis o volevin pestâlu, stant che di spetacui o vin fats une vorone, ju cjatais achì e no son nancje ducj, ma dopo o vin pensât che insome… al jere un biel compliment.
Ma la cuistion e je cheste. Cumò ducj voaltris là di fûr che a Cjopris no jeris sarês plens di fastidis parcè che no vês podût viodi chest super spetacul… e cui sino noaltris par no contentâus? E alore…
Joibe, ai 7 di Lui, a San Denêl, te cort de Biblioteche Guarneriane, o vin metût adun di gnûf il spetacul Un Viaç Tal Cryptofriûl, une trasmission televisive che e trate des maraveis di un Friûl discognossût, gjavadis dal libri dal Ostîr che al à vinçût il San Simon dal an passât.
E nie… dut ca. Ancje masse dai. O cjatarês cuasi dute la ostarie al complet, une suaze prestigjose, un copion incredibil, efiets speciâi… O sin ducj pronts par un viaç tal CryptoFriûl!
fur_Latn fur_Latn fur_Latn fur_Latn fur_Latn fur_Latn fur_Latn fur_Latn